钦定古今图书集成/明伦汇编/家范典/第099卷 > 礼记 > 《内则》
## 钦定古今图书集成/明伦汇编/家范典/第099卷 > 礼记 > 《内则》

适子庶子，祇事宗子宗妇，虽贵富，不敢以贵富入宗
子之家，虽众车徒舍于外，以寡约入。

〈陈注〉疏曰：“适子”谓父及祖之适子，是小宗也。庶子谓适子之弟。宗子谓大宗子。宗妇谓大宗子之妇。

子弟犹归器、衣服、裘衾、车马，则必献其上而后服，服
用其次也。若非所献，则不敢以入于宗子之门，不敢
以贵富加于父兄宗族。

〈陈注〉犹，若也。谓子弟中若有以功德显荣，而蒙尊上归遗之以器用衣服等物，则必献其上等者于宗子，而自服用其次者。若非宗子之爵所当服用而不可献者，则己亦不敢服用之以入宗子之门也。加，高也。

若富，则具二牲，献其贤者于宗子，夫妇皆齐而宗敬
焉，终事而后敢私祭。

〈陈注〉贤犹善也。“齐而宗敬”，谓齐戒而往助祭事，以致宗庙之敬也。私祭祖祢，则用二牲之下者。〈大全〉严陵方氏曰：“终事而后敢私祭者，盖宗之亲为正统，己之亲为旁出也。正统之有祭，公义也；旁出之有祭，私恩也。终宗子之事而后敢私祭，则是不以旁出先正统，不以私恩胜公义也。”